

**Cynllun Mentora Dysgu drwy Amgueddfeydd GEM Cymru - amgueddfeydd sy'n ymgeisio**

***Beth yw'r prosiect?***

Fel rhan o waith GEM Cymru a ariennir gan Lywodraeth Cymru ar gyfer 2023-25, rydym yn gwahodd ceisiadau gan amgueddfeydd achrededig yng Nghymru a hoffai weithio gydag ymarferwyr profiadol dysgu drwy amgueddfeydd i helpu eich staff i ddylunio, datblygu a threialu adnoddau a gwasanaethau newydd sy'n ymwneud â'r cwricwlwm newydd. Ochr yn ochr â'r broses fentora, bydd cyllideb fechan ar gael i helpu eich amgueddfa gyda chost dylunio a chynhyrchu deunyddiau ac adnoddau.

Bydd mentoriaid dysgu yn rhannu eu syniadau gyda'ch amgueddfa, yn helpu eich amgueddfa i ehangu ei rhwydweithiau, yn helpu i wella gwasanaethau dysgu yr amgueddfa ac yn cefnogi eich staff i fagu hyder yn eich darpariaeth addysg Cwricwlwm i Gymru.

***Bydd gan eich Mentor Dysgu GEM:***

* Brofiad o ddarparu cyngor a chefnogaeth ar ddysgu drwy amgueddfeydd i brosiectau a sefydliadau.
* Gwybodaeth dda o'r sector amgueddfeydd yng Nghymru.
* Dealltwriaeth ymarferol o'r Cwricwlwm newydd i Gymru
* Ymwybyddiaeth dda iawn o'r ffyrdd y gall amgueddfeydd yng Nghymru ddarparu gwasanaeth addysg perthnasol i'r cwricwlwm.
* Gwerthfawrogiad o waddol prosiect - sut i wneud eich prosiect dysgu treftadaeth yn gynaliadwy y tu hwnt i gyfnod y prosiect.
* Ffordd agos-atoch a threfnus o weithio gyda staff a rhanddeiliaid, a'r gallu i gyfathrebu'n effeithiol.

***Beth allwch chi ei ddisgwyl gan gynllun Mentor Dysgu GEM Cymru?***

Bydd Mentoriaid Dysgu yn cynnig cymorth i'r amgueddfeydd a ddewisir drwy:

* Gynorthwyo eich amgueddfa i ddatblygu, dylunio a pheilota adnoddau dysgu newydd cysylltiedig â'r Cwricwlwm i Gymru ar gyfer ysgolion lleol
* Cynnig cyngor ar ddysgu am dreftadaeth, arweiniad a chymorth ymarferol i'ch amgueddfa
* Helpu eich amgueddfa i amlygu a datblygu cysylltiadau gyda'ch cynulleidfa yn eich ysgolion lleol
* Eich helpu i ddefnyddio adnoddau Cwricwlwm i Gymru gan GEM Cymru, megis y pecyn cymorth a'r templed HMS
* Helpu eich amgueddfa i sicrhau gwaddol o'r prosiect. Er enghraifft, rhoi cyngor ichi ar godi arian a thechnegau eirioli.
* Bydd hyd at 5 diwrnod o amser mentora dysgu yn cael eu clustnodi i bob amgueddfa.

***Bydd cyllideb fechan (£500-£750) yn cael ei neilltuo i bob amgueddfa lwyddiannus, i'w ddefnyddio tuag at gost datblygu adnoddau dysgu priodol.***



Bydd dwy rownd i gynllun Mentor Dysgu GEM. Cynhelir un rhwng mis Hydref 2023 a mis Mawrth 2024, a'r llall rhwng mis Medi 2024 a mis Mawrth 2025. Bydd mentoriaid yn cael eu paru â'r amgueddfa fwyaf addas iddynt o blith yr ymgeiswyr llwyddiannus, gan ddefnyddio amrywiaeth o ffactorau. Bydd y mentoriaid yn gweithio gyda'u hamgueddfa i benderfynu sut a pha bryd i ddefnyddio'r amser sydd ar gael i bob prosiect. Bydd hyn yn cynnwys cysylltu wyneb yn wyneb ac/neu ar-lein.

***Sut mae eich amgueddfa'n gwneud cais am Fentor Dysgu?***

* Drwy anfon llythyr cais at GEM yn: office@gem.org.uk erbyn 9 Hydref 2023
* Yn eich cais, dylech gynnwys:
	+ Eich enw chi, enw eich amgueddfa a'ch manylion cyswllt
	+ Eich statws o ran achrediad
	+ Statws presennol gwasanaeth dysgu eich amgueddfa
	+ Pam yr hoffech gael cymorth gan Fentor Dysgu GEM
	+ Pa fath o brosiect yr hoffech gael help i'w ddatblygu
	+ Unrhyw gefnogaeth / cymorth / cyngor penodol yr hoffech ei gael
	+ Pa bryd yr hoffech weithio gyda'ch mentor

***Beth sy'n digwydd nesaf?***

* Cynhelir digwyddiad amser te GEM Cymru ddydd Llun 25 Medi 2023. Bydd yn cynnwys gwybodaeth ynghylch cynllun Mentor Dysgu GEM Cymru – gallwch archebu lle yma: <https://gem.org.uk/event/gem-cymru-new-curriculum-for-wales-gem-online-resources-research/> *(nid yw'n ofynnol eich bod yn mynychu er mwyn gwneud cais)*
* Anfonwch neges e-bost at robin@gem.org.uk os oes gennych ymholiad neu os ydych eisiau unrhyw eglurhad pellach ynghylch y cynllun.
* Os bydd eich amgueddfa'n cyrraedd y rhestr fer, bydd GEM yn cysylltu â chi er mwyn symud ymlaen â'ch cais.